Размыслов Ананий Прокопьевич

Размыслов Ананий Прокопьевич (1915—1943) — коми гижысь, вуджӧдчысь.

 Олан туй 
Ананий Прокопьевич Размыслов чужӧма Вӧлӧгда губерняын Яренск уездса Сотчӧмвывгрездын (ӧні пырӧ Сыктывдін районса Паль сикт улӧ) 1915-ӧд вося вӧльгым тӧлысь 6-ӧд лунӧ. 1931-ӧд воын помалӧма Емдінса II тшупӧда школа да пырӧма литературнӧй уджалысьяслӧн курсъяс вылӧ, кутӧма уджавны Коми небӧг лэдзанінын редакторӧн. 1933—1937 воясӧ велӧдчӧма Вӧлӧгдаса автодорожнӧй техникумын, уджалӧма автотуй вӧчигӧн техникӧн. 1940-ӧд восянь уджалӧма «Коми комсомолец» газетын.

1941-ӧд вося сора тӧлысь 9-ӧд лунӧ ас кӧсйӧм серти мунӧма Айму вӧсна Ыджыд тыш вылӧ. Тышкасьӧма Рытыввыв, Воронеж да Степь фронтъясын. Старшӧй лейтенант А. Размыслов усьӧма 1943-ӧд вося кӧч тӧлысь 30-ӧд лунӧ Украинаын Полтава обласьтса Ыджыд Кохновка сикт бокын. Гуалӧма Ыджыд Кохновка сиктын. Война бӧрын выль пӧв гуалӧма ӧтувъя гуын.

 Гижан удж 
Ананий Размыслов йӧзӧдчӧма 1931-ӧд восянь. Ёнджыкасӧ гижӧма вӧр-ва да радейтчӧм йылысь. Ловъя дырйиыс петавлӧма сӧмын ӧти кывбур чукӧр — «Медводдза любовь» (1941).

Комиӧдӧма А. С. Пушкинӧс, В. Маяковскийӧс, Б. Брюсовӧс, С. Есенинӧс, И. Чавчавадзеӧс, К. Хетагуровӧс да мукӧдӧс. 

Украина кыв вылӧ вуджӧдӧмӧн сылӧн кывбуръясыс петӧмаӧсь Украинаын «Заряница» («Асыв кыа») торъя небӧгӧн.

 Небӧгъяс 
 Комиӧн 
 Размыслов А. Медводдза любов: поэма. — Сыктывкар: Комигиз, 1941. — 34 л.б.
 Размыслов А. Стихъяс: кывбуръяс. — Сыктывкар: Комигиз, 1950. — 72 л.б.
 Размыслов А. Кывбуръяс. — Сыктывкар: Коми кн. изд-во, 1961. — 80 л.б.
 Размыслов А. Медводдза любовь: кывбуръяс, поэма, вуджӧдӧм / Дасьтіс Васютов М. Ю. — Сыктывкар: Коми кн. изд-во, 1990. — 104 л.б.

 Украина кывйӧн 
 Размыслов А. Заряница. (украина кыв вылын)

 Комиӧдӧм небӧг 
 Барто А. Застава вылын. — Сыктывкар: Комигиз, 1940. — 16 лб.

 Паметь 
 А. П. Размыслов нимӧн шуӧма Кохновка сиктын улича.

 Ӧшмӧсъяс 
 Коми республикаса национальнӧй небӧгаинын А. П. Размыслов йылысь.
 Сыктывдін районса библиотека сайтын А. П. Размыслов йылысь.
 FU-lab сайтын  А. П. Размыслов йылысь.

 Ыстӧдъяс 

Категория:Персоналия анбурӧд
Категория:Персоналия:Коми
Категория:Коми гижысь
Категория:Паль сикт овмӧдчӧмин
Категория:Айму вӧсна Ыджыд тыш вылӧ усьысьяс